Tilapäisen suojelun piirissä olevien henkilöiden osalta palvelujen järjestämisvastuu on sillä vastaanottokeskuksella, jossa henkilö on kirjoilla siihen saakka, kunnes henkilö saa kotikunnan Suomessa.
Kuitenkin esimerkiksi erikoissairaanhoito, kiireellinen ympärivuorokautinen terveydenhuollon päivystys sekä synnytyspalvelut tuotetaan käytännössä julkisen palvelujärjestelmän toimesta. Samoin äitiys- ja lastenneuvolapalvelut sekä ehkäisyneuvolan palvelut on tuotettu yhteistyössä hyvinvointialueiden kanssa.
On hyvä hahmottaa, että hyvinvointialueen on järjestettävä kiireelliset sosiaali- ja terveydenhuollon palvelut kaikille alueellaan oleskeleville henkilöille, myös esimerkiksi siinä tapauksessa, että niiden tarpeessa oleva henkilö ei ole hakenut tilapäistä suojelua tai käynnistänyt turvapaikanhakuprosessia.
Tilapäisen suojelun piirissä olevalla lapsella on myös aina oikeus lastensuojelulain mukaisiin palveluihin ja tukitoimiin, mikäli hänen palvelutarpeensa sitä edellyttää.